„*Vtedy Peter otvoril ústa a povedal: Naozaj poznávam, že Boh nenadŕža nikomu.*“ – Sk 10,34

 „*Stranu nenadŕža iste ani kniežatám, bohatému nedá prednosť pred núdznym.*“ – Jób 34,19

Prís 20,10: *Dvojaké závažie a****miera******dvojaká****, obidvoje sa príkri Pánovi.*

Je to dar odvahy, stálosti, húževnatosti. Sila sa považuje za protiklad slabosti a spája sa s odvahou, kým slabosti sa pripisuje sklon k strachu. Už antickí filozofi žiadali, aby sa človek nebál bojovať za spravodlivosť. Aj Písmo chváli statočných bojovníkov – ale už tu sa dostáva do veci nová črta – boží bojovníci boli „silní“ nie vlastnou silou, ale dôverou v Boha! (Viď prípad Kaleb.) Kresťanskí autori sa v svojich dielach celkom takto orientovali: Na silu lásky, svedectva, dôvery, vernosti, spravodlivosti a vytrvalosti. Týmto chápaním sa kresťanská statočnosť (sila) celkom líši od prirodzenej odvahy bojovníkov. Jemné duše dokážu byť silné úplne inak, ako tí, čo proti sebe bojujú. Vedia hájiť pravdu s pokorou, ale neohrozene a s dôverou vo víťazstvo.

 **„Sila je čnosť toho, kto pri plnení svojej povinnosti nikdy nepodľahne kompromisom.“** Je to čnosť človeka, pre ktorého je pravda pravdou, spravodlivosť spravodlivosťou a povinnosť povinnosťou, bez ohľadu na osobný zisk, alebo utrpenie. A tiež bez ohľadu na to, či sa týka jeho samého, alebo niekoho iného. Boh nenadŕža nikomu. Ani vlastnému synovi! Toto by si mali uvedomiť mnohí rodičia – aj kresťanskí! (Napr. vo vzťahu k učiteľom!)

V našej dobe masmédiá i verejná mienka velebia silu, žiaľ, často len tú fyzickú, brutálnu. A pritom sa denne na vlastnej koži presvedčujeme o svojej slabosti – vo všetkých ohľadoch. Najmä v tom, že často ustupujeme impulzom svojej náruživosti, náladovosti, emotívnosti, nestálosti, nevytrvalosti a nátlaku svojho okolia.

Bojazlivosť a agresívnosť sú dva základné prejavy **nedostatku** **sily**.

Kto si nie je istý, chce budiť dojem sily, odstrašovať prípadných útočníkov – tak je agresivita prejavom strachu, teda nedostatku sily. **„Nič nie je tak silné, ako skutočná dobrota a nič nie je tak dobré, ako skutočná sila.“**

Dar sily potrebujeme najmä v dvoch súvislostiach:

1. Pre konanie dobra: Aby sme vytrvali v dobrých rozhodnutiach, uskutočnili ich presne podľa rozhodnutia svojho svedomia.
2. Pre obranu voči zlu: Aby sme sa nedali zmanipulovať, zvábiť na žiadnu formu nespravodlivosti ani presvedčovaním, ani nátlakom. Aby sme odolali pokušeniam zľahčiť alebo spríjemniť si život nedovoleným spôsobom.

Sila je veľmi mnohotvárna čnosť a veľmi úzko súvisí s našou slobodou a jej realizáciou. Potrebujeme ju nielen v dramatických životných situáciách, ale – a najmä v otupnej všednosti bežného života. Určite by o tom veľa vedeli povedať lekári, učitelia, matky a neuznané manželky – a aj muži „pod papučou“... Pri znášaní malých ťažkostí, ktoré trvajú dlho a nemáme možnosť sa ich zbaviť, pri znášaní neuznania, urážok, pri odvážnom prejavení svojej mienky, v boji za pravdu a spravodlivosť (na pracovisku, v domácnosti, v cirkvi...) a v mnohých podobných situáciách sa sila prejavuje ako vytrvalosť, húževnatosť, trpezlivosť, pokora...

 Dar sily je nadprirodzená energia, ktorá dodáva duši udatnosť nielen v ťažkých chvíľach ako je mučeníctvo, ale aj v prípadoch obyčajných ťažkostí, ale vždy s ohľadom na večné hodnoty. Obsahuje aj nádej na odmenu, aj vieru v spravodlivosť Božiu, aj lásku k Pánovi, ktorú chceme svojou vytrvalosťou dokazovať, lebo Mu s dôverou odovzdávam, čo neviem riešiť.

 Keď zakusujeme – ako Pán Ježiš v Getsemanskej záhrade – slabosť tela, (Mt 26, 41 alebo Mk 14, 38) čiže ľudskej prirodzenosti, podrobenej následkom dedičného hriechu, musíme prosiť Ducha Svätého o dar sily, aby sme zostali pevní a rozhodní na ceste dobra.

 Dar sily sa v deň Turíc prejavil tým, že apoštoli začali otvorene hovoriť a boli ochotní odvážne sa vystaviť riziku. Svedčili nielen pred ľuďmi, ale aj pred (aj proti ich vôli) svetskými i náboženskými autoritami...

 Vychovávateľom tento dar pripomína, aby neboli ani nerozhodní, ani dvojtvárni, ale jasní a výslovní pri návrhoch i oceňovaní, i keď plní láskavosti – aj voči nesympatickým – a „svojim“ neodpúšťali moc lacno! Hovorí nám, aby sme neustúpili rozširujúcemu sa prispôsobovaniu, liberalizmu, ale aby sme vychovávali aj k správnej rezistencii, pevnosti a odporu; aby sme hriech nazvali hriechom, nespravodlivosť nespravodlivosťou, bez ohľadu na to, koho sa to týka. Musíme učiť, že hodnotné výsledky si vyžadujú námahu a dlhé úsilie, že „zmena“, napr. práce, alebo bydliska, je často únikom a nie riešením problémov, pochybností a skúšok, že v dlhodobej vernosti sú vždy nové a väčšie radosti. Ešte nik neušiel pred sebou samým! Každý si svoje problémy berie so sebou. Mnohí manželskí partneri musia zostať verní – ani nie partnerovi – ale svojej prísahe pred oltárom! (98 roční sa chcú rozviesť; teraz? Kým deti žili, hanbili sme sa.)

 V dnešnom svete, kde sa spochybňuje všetko, čomu Cirkev prisudzuje trvalosť a stálosť, treba pomáhať ľuďom pochopiť **význam vernosti** a vzbudzovať túžbu po nej, aby sme k nej aj vychovávali. (Anjelik v Plzni: okolo apsidy katedrály je železný plot s mnohými tyčami zakončenými figúrkou anjelika. Jeden vraj prináša šťastie, keď sa ho dotkneš. Ako ho poznať – ľahko! Leskne sa ako zrkadlo, ostatné sú hrdzavé...) Všade preniká nestálosť, nevernosť, krehkosť a mládež je nakazená predstavou, že všetko sa dá získať ľahko, že má nárok, doslova právo na všetko, po čom zatúži – a hneď. Ale krása, múdrosť a umenie neprichádzajú rýchlo, aj keď existujú talenty. Slávny klavirista (Paderewski) povedal, že vyše 10 rokov trénoval 10 hodín denne – aby bol potom schopný zahrať čokoľvek. A Michelangelo robil sochu Piety 8 rokov! Čo bude z mládenca, ktorý každý rok študuje na inej škole? Kam sa dostane pútnik, ak denne mení smer cesty? A čo z kresťana, ktorý denne chce „trénovať“ iné čnosti? (Aj dnes existuje úžasná hodnota vernosti dennému režimu v mníšskych spoločenstvách! 70 – 80 rokov života a každý deň to isté! To je obeta, ktorá zachraňuje svet! To je mučeníctvo!)

Je moderným bludom, že osoba sa natoľko cíti vlastníčkou svojej slobody, že nedodrží nijaké záväzky. Ž 15,4: Blažený muž... „*Čo nemení prísahu, aj keď mu vyjde na škodu.*“ – bude bývať v dome Pánovom.

Systematicky je porušovaný aj základný cit pre spravodlivosť. Na druhej strane máme nádherné príklady ľudí, ktorí vo svojej vernosti priniesli obetu vlastného života, či už v jeho každodennosti alebo v pokojne prijatom mučeníctve. (Myslím na mníchov v Alžírsku, na kňazov, rehoľníkov i veriacich laikov v niektorých Afrických štátoch...)

 Terézia Renáta od Ducha Svätého vraví: „Duša posilnená touto silou *(darom sily)* podnikne všetko, znesie všetko, vykoná najnamáhavejšie práce, aj napriek najväčším nebezpečenstvám, vezme na seba námahy, opovrhovania, pokorenia každého druhu a všetko to hrdinsky znáša na česť a slávu Božiu a na spásu blížneho. Nikdy nepochybuje o víťazstve. Všetko sa jej darí. Vidí, že sa spĺňajú jej najodvážnejšie túžby. Nijaká ťažkosť ju neodradí, nijaké nebezpečenstvo neprekvapuje. Jej sila spočíva v pokornom uvedomovaní si svojej slabosti, jej úspech v úprimnom uznaní svojej neschopnosti, jej veľkosť v presvedčení o vlastnej chudobe a nedostatočnosti.“

 Dar sily je permanentná dispozícia, ktorá posilňuje naše schopnosti a pobáda osvojovať si základnú kresťanskú čnosť sily. A skutočne tu ide o rast od maličkostí! Nemusí sa báť „daru mučeníctva“ kto sa hanbí prežehnať pred jedlom v reštaurácii! A v bežnom živote – kedy a ako sa prežehnávam? Nemusím nosiť kríž na krku ako hipík, ale kresťanstvo má byť vidieť na tvári a počuť v kultúre reči. A nekonečné pole sa nám otvára pre silu vo vzťahoch. Aké ťažké je niekedy usmiať sa, odpustiť, prihovoriť sa, pozdraviť, poprosiť (ale naozaj, nielen takými náhražkami ako „prosil by som“ či „môžem poprosiť?“), odmietnuť úplatok, nespravodlivú výhodu, pustiť dopredu rýchleho vodiča a vyjadriť nesúhlas so šéfom pri nespravodlivom hodnotení niekoho! A to už nehovorím o ochrane cti cirkvi, kňazov, hierarchie... Za vieru sa možno nehanbíme, ale verím v **svätú** katolícku cirkev?

 Hriešnici a liberáli vedia byť silní, až násilnícki vo svojich výrokoch. Viem sa podobne, ale bez urážok, zastať pravdy a spravodlivosti? A môžeme potrebovať dar sily aj v takých maličkostiach ako vstávanie na čas a presnosť príchodu na stretnutia! Kto je silnejší – ty, alebo zákusok či slivovica v chladničke večer?

 Dar sily je sám osebe tvrdý, dá sa aj veľmi zneužiť a bez lásky a múdrosti narobí viac škody, ako osohu. Preto sa musí nutne viazať s inými darmi – načo mi je sila, keď neviem, čo je pravda, čo spravodlivosť, čo milosrdenstvo? A zase sme tam, že dary Ducha nás uvádzajú do pôvodnej Jednoty!

 *Pane Ježišu, darca Ducha. Daj nám Jeho plnosť v celkovej harmónii, aby sme neboli silní v požiadavkách, ale v službe; nie silný v posudzovaní, ale v milosrdenstve; nie silní presadzovaní svojich práv, ale v službe pravde a spravodlivosti – a najmä aby sme boli citliví na vnuknutia Ducha a dôsledne verní a vytrvalí v uskutočňovaní všetkých svojich dobrých rozhodnutí. Amen!*

Otázky a návrhy na zamyslenie:

1. Napíš si 10 situácií, kde zlyhávaš a potrebuješ dar sily.
2. Čo ťa viac odkláňa od vyjadrenia pravdy: strach alebo lenivosť?
3. Voči komu sa cítiš viac silný: voči svojim alebo cudzím?
4. Ako prežívaš „bežné“ vydávanie svedectva (prežehnanie v reštaurácii)?
5. Nosíš nejaký znak kresťanstva? Kríž, alebo medailu, ruženec v aute?
6. Je tvoja účasť na bohoslužbách svedecká?
7. Ako reaguješ na ohovárania Cirkvi?
8. Ako reaguješ, keď si vyzvaný prejaviť sa?
9. Ako sa zastávaš morálneho učenia Cirkvi? (Predmanželský život mladých, potraty a LGBT...?)
10. Vieš si svoje názory zdôvodniť?